Ужо больш чым год кожны будзённы дзень у восем гадзін ранку Вольга прыходзіць у дом Голубаў. Разам з мнагадзетнай мамай – Ірынай Сяргееўнай, няня корміць трайнятак, рыхтуе для іх адзенне на прагулку, разам гуляе, а калі трэба, адпраўляецца з сям’ёй у бальніцу да ўрачоў, забаўляе малых казкамі, кладзе спаць – і так цэлы дзень да 17 гадзін з гадзінным перапынкам на абед. Адным словам, звычайны працоўны дзень, але ў коле сям’і, як прызнаецца Вольга Леанідаўна, ён ператвараецца ў нешта большае, чым проста работа. А для мнагадзетнай мамы нянька – свайго роду сяброўка, на дапамогу якой можна разлічваць ў любую хвіліну.